**Convocatòria de premsa**

**Prop de 1.600 aspirants es presenten a les proves de selecció de la policia local del Prat**

**És la convocatòria amb major nombre d’aspirants de les realitzades per la policia local del Prat fins al moment. El nombre de candidats supera el dels processos selectius de la major part de municipis de l’entorn.**

Demà, dissabte 5 de desembre, l’Ajuntament del Prat realitzarà les proves de selecció per incorporar nous agents a la policia local. Aquestes seran les proves més multitudinàries de les realitzades fins al moment per la policia local, amb prop de 1.600 aspirants.

Tant és així, que aquestes proves superen el nombre de candidats que s’han presentat als processos selectius impulsats recentment per la major part dels municipis del nostre entorn. Mitjançant aquest procés, se seleccioran 12 agents de la policia local del Prat a fi de rejovenir la plantilla.

L’elevat nombre d’aspirants ha portat l’Ajuntament del Prat a llogar l’espai del recinte Firal de La Farga de L’Hospitalet de Llobregat per poder desenvolupar les proves. Concretament, dissabte es faran les proves teòriques, de temari, cultura general i psicotècniques.

Seguint el procés habitual dels processos selectius i formatius de les policies locals d’arreu del país, les persones que resultin escollides en aquesta convocatòria aniran a l'Escola de Policia de Catalunya entre gener i juliol de 2021. Si superen el curs, s'incorporaran en pràctiques a la Policia Local del Prat l'estiu vinent. Després d'un any, si superen aquest període amb èxit, passaran a formar part de la plantilla de la policia pratenca.

Els mitjans interessats en fer cobertura de les proves podran prendre imatges abans de l’inici de les mateixes i declaracions del tinent d’alcalde i regidor de la Policia local, David Vicioso, demà dissabte, a les 8.30 h.

|  |
| --- |
| **CONVOCATÒRIA ALS MITJANS DE COMUNICACIÓ** |
| **ACTE:** | Proves de selecció de la Policia local del Prat  |
| **DIA:** | Dissabte, 5 de desembre  |
| **HORA:** | 8.30 h  |
|  |  |
| **LLOC:** | Recinte Firal de La Farga de L’Hospitalet de Llobregat (Carrer de Barcelona, 2, L’Hospitalet de Llobregat)  |
|  |  |
|  |  |